OBH 697/1998.
Az állampolgári jogok országgyűlési biztosa általános helyettesének jelentése
Előadó: Dr. Dunavölgyi Szilveszter

Az eljárás megindítása:
Az Országgyűlési Biztos Hivatalához intézett panaszokban sérelmezik, hogy a magánútlevelek érvényességi idejének meghosszabbításánál az ügyintézők „az igénylőlapokat csak az érvényes útlevél leadásával együtt fogadják el,” továbbá kifogásolják az ügyintézési határidőt.
A szabad mozgáshoz való jog sérelmének gyanúja miatt a BM Adatfeldolgozó Hivatal Útlevél Osztály vezetőjétől felvilágosítást kértem.
Az ügy jogszabályi háttere:
- 1989. évi XXVIII. törvény
- 166/1991. (XII.26.) Korm.rendelet
- 13/1989. (XII.29.) BM rendelet
- 1949. évi XX. tv. 58. § (1) bekezdése
- 1993. évi LIX. törvény
A megállapított tényállás:
A külföldre utazásról és az útlevélről szóló 1989. évi XXVIII. tv. 12. § (2) bekezdése értelmében az útlevél érvényességi idejének meghosszabbítása iránti igény esetén a bejelentéshez többek között az útlevelet is csatolni kell.
A 13/1989. (XII.29.) BM rendelet 1997 decemberi módosítása rendszerbe állította az ún. érvényesítési címkét, amely szerint az utazásra alkalmas magánútlevél esetén új okmány kiállítására nem kerül sor: az érvényesítő címkét az igénylőlaphoz mellékelt útlevélbe kell elhelyezni.
A fenti előírásokból következően fő szabály, hogy az útlevelet az igényhez mellékelni kell.
A 166/1991. (XII.26.) Korm.rendelet 2. § (2) bekezdésének a.) pontja lehetőséget biztosít a sürgősségi ügyintézésre: megfelelően indokolt, rendkívüli méltánylást érdemlő, halaszthatatlan okból a BM - a közigazgatási hivatalokon keresztül is - a magánútlevelet öt munkanapon belül kiállítja. Ha az igénylőnek e sürgősségi eljárás adta lehetőség nem elegendő, a Kormányrendelet 4. § (4) bekezdésének a.) pontja kivételes lehetőséget biztosít arra, hogy a kérelem benyújtásakor bemutatott „régi” útlevelet az új elkészültéig használja az igénylő. Ebben az esetben a BM az új útlevelet nem az igénylő címére, hanem az illetékes polgármesteri - vagy közigazgatási hivatal címére továbbítja. Az okmányok „cseréjére” az említett hivataloknál kerül sor.
A vizsgálat megállapításai:
A szóban forgó utiokmányra vonatkozó jogszabályi előírások és az útlevél ügyekben eljáró szervek gyakorlata alkotmányos jogsérelmet nem okoz. Emiatt a panaszokat az 1993. évi LIX. tv. 19. § (2) bekezdése alapján - mint alaptalant - elutasítom.
Az 1993. évi LIX. tv. 19. § (1) bekezdésére figyelemmel a panaszost a vizsgálat eredményéről e jelentés egy példányának megküldésével értesítem.

Budapest, 1998. június 9.

Dr. Polt Péter